钦定古今图书集成/明伦汇编/官常典/第595卷 > 赵开
## 钦定古今图书集成/明伦汇编/官常典/第595卷 > 赵开

按《宋史》本传：“开字应祥，普州安居人。登元符三年进
士第。大观二年，权辟廱正，用举者改秩，即尽室如京
师，买田尉氏，与四方贤俊游，因诇知天下利病，所当
罢行者如是七年，慨然有《通变救弊志》。宣和初，除礼
制局校正检阅官。数月局罢，出知鄢陵县。七年，除讲
议司检详官。开善心计，自检详罢，除成都路转运判”
官，遂奏罢宣和六年所增上供认额纲布十万疋，减
绵州下户支移利州水脚钱十分之三，又减蒲江六
井元符至宣和所增盐额，列其次第，谓之《鼠尾帐》，揭
示乡户岁时所当输折科等实数，俾人人俱晓，乡胥
不得隐匿窜寄。尝言：“财利之源，当出于一。祖宗朝，天
下财计尽归三司，诸道利源各归漕计，故官省事理
并废，以还漕司，则利害可以参究，而无牵掣窒碍之
患矣。”因指陈榷茶买马五害，大略谓：“黎州买马，嘉祐
岁额才二千一百馀。自置司榷茶，岁额四千，且获马
兵逾千人，犹不足用，多费衣粮，为一害；嘉祐以银绢
博马价皆有定。今长吏旁缘为奸，不时归货，以空券
给夷人，使待资次，夷人怨恨，必生边患，为二害。初，置
司榷茶，借本钱于转运司五十二万缗于常平司二
十馀万缗。自熙宁至今，几六十年，旧所借不偿一文，
而岁借乃准初数，为三害。榷茶之初，预俵茶户本钱，
寻于数外更增和买，或遂抑预俵钱充和买，茶户坐
是破产。而官买岁增，茶日滥杂”，官茶既不堪食，则私
贩公“行，刑不能禁，为四害；承平时，蜀茶之入秦者，十
几八九，犹患积压难售。今关、陇悉遭焚荡，仍拘旧额，
竟何所用茶兵官吏坐縻衣粮，未免科配州县，为五
害。请依嘉祐故事，尽罢榷茶，仍令转运司买马，即五
害并去，而边患不生。如谓榷茶未可遽罢，亦宜并归
转运司，痛减额以苏茶户，轻立价以惠茶商。如此则
私贩必衰，盗贼消弭，本钱既常在，而息钱自足。”朝廷
是其言，即擢开都大提举川陕茶马事，使推行之，时
建炎二年也。于是大更茶马之法，官买、官卖茶并罢。
参酌政和二年东京都茶务所刱《条约》印给茶引，使
茶商执引，与茶户自相贸易。改成都旧买卖茶场为
合同场买引所，仍于合同“场置茶市，交易者必由市，
引与茶必相随，茶户十或十五共为一保，并籍定茶
铺姓名，互察影带贩鬻者。”凡买茶引，每一斤春为钱
七十，夏五十，旧所输市例头子钱并依旧。茶所过，每
一斤征一钱，住征一钱半。其合同场监官，除验引秤
茶、封记发放外，无得干预茶商、茶户交易事。旧制，买
马及三千匹者转一官，此但以所买数推赏，往往有
一任转数官者。开奏请推赏，必以马到京实收数为
格，或死于道，黜降有差。比及四年冬，茶引收息至一
百七十馀万缗，买马及逾二万匹。张浚以知枢密院
宣抚川蜀，素知开善理财，即承制以开兼宣抚处置
使司随军转运使，专一总领四川财赋。开见浚曰：“蜀
之民力尽矣，锱铢不可加，独榷货稍存赢馀，而贪猾
认为己有，互相隐匿。惟不恤怨詈，断而敢行，庶可救
一时之急。”浚锐意兴复，委任不疑，于是大变。酒法自
成都始，先罢公使卖供给酒，即旧扑买坊场所置隔
槽，设官主之，麹与酿具，官悉自买。听酿户各以米赴
官场自酿，凡一石米输三千，并“头子、杂用等二十二。
其酿之多寡，惟钱是视，不限数也。”明年，遂遍四路行
其法。又法成都府法，于秦州置钱引务，兴州鼓铸铜
钱，官买银绢，听民以钱引或铜钱买之。凡民钱当入
官者，并听用引折纳，官支出亦如之。民私用引为市，
于一千并五百上，许从便增高其直，惟不得减削。法
既流通，民以为便。初，钱引两科通行才二百五十万
有奇，至是，添印至四千一百九十馀万，人亦不厌其
多，价亦不削。宣司获伪引三十万，盗五十人，浚欲从
有司议当以死，开白浚曰：“相君误矣。使引伪，加宣抚
使印其上即为真；黜其徒使治币，是相君一日获三
十万之钱，而起五十人之死也。”浚称善，悉如开言。最
后又变盐法，其法实视《大观》东南、东北盐钞条约，置
合同场盐市，与茶法大抵相类。盐引每一斤纳钱二
十五，土产税及增添等共纳五钱四分，所过每斤征
钱七分，住征一钱五分，若以钱引折纳，别输称提勘
合钱共六十。初变榷法，怨詈四起。至是，开复议更盐
法，言者遂奏其不便，乞罢之以安远民。且曰：“如谓大
臣建设，务全事体，必须更制，即乞札与张浚照会。”诏
以其章示浚，浚不为变。时浚荷重寄，治兵秦川，经营
两河，旬犒月赏，期得士死力，费用不赀，尽取办于开，
开悉知虑于食货，算无遗策，虽支费不可计，而赢资
若有馀。吴玠为四川宣抚副使，专治战守，于财计盈
虚未尝问，惟一切以军期趣办，与开异趣。玠数以饷
馈不继诉于朝，开亦自劾老惫丐去，朝廷未许，乃特
置四川安抚制置大使之名，命席益为之。益前执政，
诏位宣抚司上，朝论恐未安，仍诏张浚视师荆、襄、川
陕。六年，罢宣抚司，玠仍以宣抚治兵事，军马听玠移
拨，钱物则委开拘收。寻除开徽猷阁待制，加玠两镇节钺。复降旨，都转运使不当与四路漕臣同系。御成
都、潼川两路漕臣与都转运使坐应副军支钱物愆
期，各贬二秩，朝廷故抑扬之，使之交解间隙，趣办饷
馈也。而开复与席益不和，抗疏乞将旧米宣抚司年
计应副军期，不许他司分擘支用。又指陈宣抚司截
都漕运司钱就果、阆籴米，非是。又言“应副吴玠军须，
绍兴四年总为钱一千九百五十五万七千馀缗，五
年视四年又增四百二十万五千馀缗。蜀今公私俱
困，四向无所取给，事属危急，实甚可忧。乞许以茶马
司奏计诣阙下，尽所欲言。”朝廷既知开与玠及席益
有隙，乃诏开赴行在，以李迨代之。会疾作，不行，提举
江州太平观。七年，复右文殿修撰、都大主管川陕茶
马。开已病，累疏丐去，诏从所乞，提举太平观。十一年，
卒。